**РЕПУБЛИКА МАКЕДОНИЈА**

**МИНИСТЕРСТВО ЗА ВНАТРЕШНИ РАБОТИ**

**ПРЕДЛОГ НА ЗАКОН ЗА ИЗМЕНУВАЊЕ НА**

**ЗАКОНОТ**

**ЗА СЛЕДЕЊЕ НА КОМУНИКАЦИИТЕ**

**Скопје, декември 2018 година**

**В О В Е Д**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

 Министерството за внатрешни работи, согласно законски утврдениот делокруг на надлежности, е овластен носител на Законот за следење на комуникациите („Службен весник на Република Македонија“ бр.71/18).

 Со Законот за следење на комуникациите („Службен весник на Република Македонија“ бр. 71/18) се уредуваат постапката за спроведување посебна истражна мерка: следење и снимање на телефонските и другите електронски комуникации, условите и постапката за спроведување на мерките за следење на комуникациите заради заштита на интересите на безбедноста и одбраната на државата, вклучувајќи ги и мета податоците, надзорот и контролата над спроведувањето на мерките за следење на комуникациите и обврските за Оперативно - техничката агенција и операторите.

 Владата на Република Македонија на Сто и четвртата седница, одржана на 20.11.2018 година, ја разгледа и усвои Информацијата во врска со реформа на безбедносно – разузнавачкиот систем во Република Македонија со предлог модел и план за негово воспоставување.

 Со спроведувањето на реформата предвидено е дефинирање на правната рамка со која се уредува безбедносно – разузнавачкиот систем во Република Македонија, односно донесување на нови закони со кои ќе се уреди новиот модел на безбедносно – разузнавачкиот систем, како и изменување и дополнување на постоечката регулатива каде е уредена предметната област, односно прописите со кои е уредена работата и надлежностите на Управата за безбедност и контраразузнавање и на вработените во Управата со статус на овластени службени лица за безбедност и контраразузнавање.

 Имајќи го предвид горенаведеното, по утврдување на конкретниот модел за реформата на безбедносно – разузнавачкиот систем, Министерството за внатрешни работи пристапи кон ревидирање на Законот за следење на комуникациите, со цел негово усогласување со сетот прописи со кои ќе се овозможи формално-правно воспоставување на предложениот модел.

**II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ НА ЗАКОН**

Предлогот на закон за изменување на Законот за следење на комуникациите се заснова врз истите начела врз кои е заснован Законот за следење на комуникациите.

 Закон за следење на комуникациите се заснова врз следните начела:

 - почитување на човековите слободи и права утврдени со устав, закон и ратификувани меѓународни договори и

 - забрана за следење на комуникациите од овој закон без судска наредба.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на Закон за изменување на Законот за следење на комуникациите нема финансиски последици врз Буџетот на Република Македонија.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

За спроведување на Предлогот на Закон за изменување на Законот за за следење на комуникациите не се потребни дополнителни финансиски средства од Буџетот на Република Македонија.

**V. ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

Донесувањето на предложениот закон имплицира донесување на подзаконски прописи чија содржина е предвидена со одредбите на предложениот закон.

**ПРЕДЛОГ НА ЗАКОН ЗА ИЗМЕНУВАЊЕ НА ЗАКОНОТ ЗА СЛЕДЕЊЕ НА КОМУНИКАЦИИТЕ**

**Член 1**

Во Законот за следење на комуникациите („Службен весник на Република Македонија“ бр. 71/18), во член 4 во точката 7) зборовите „Министерството за внатрешни работи - Управата за безбедност и контраразузнавање“ се заменуваат со зборовите „Агенцијата за внатрешно разузнавање“. Во истата точка 7 по зборовите “кој е одреден за потребите на одбраната”. се додава реченицата *“***Овластен орган за собирање на податоци во националната територија и имплементација на информатички техники и средства за следење на меѓународни, сателитски, безжични комуникации и електромагнетен спектар во екстериторијалните локации и странство е Агенцијата за разузнавање согласно надлежноста утврдена во закон.**

 **Член 2**

 Во член 20 во ставот (1) зборовите „министерот за внатрешни работи“ се заменуваат со зборовите „директорот на Агенцијата за внатрешно разузнавање“.

**Член 3**

 Во член 29 во ставот (4) зборовите „министерот за внатрешни работи“ се заменуваат со зборовите „директорот на Агенцијата за внатрешно разузнавање“.

 **Член 4**

Овој закон влегува во сила осмиот ден од денот на објавувањето во „Службен весник на Република Македонија“, а ќе отпочне да се применува по влегување во сила на законот за АВР ~~од 1 јуни 2019 година~~ .

**О Б Р А З Л О Ж Е Н И Е**

**I. ОБЈАСНУВАЊЕ НА СОДРЖИНАТА НА ОДРЕДБИТЕ ОД ПРЕДЛОГОТ НА ЗАКОНОТ**

Министерството за внатрешни работи, согласно законски утврдениот делокруг на надлежности, е овластен носител на Законот за следење на комуникациите („Службен весник на Република Македонија“ бр.71/18).

 Со Законот за следење на комуникациите („Службен весник на Република Македонија“ бр. 71/18) се уредуваат постапката за спроведување посебна истражна мерка: следење и снимање на телефонските и другите електронски комуникации, условите и постапката за спроведување на мерките за следење на комуникациите заради заштита на интересите на безбедноста и одбраната на државата, вклучувајќи ги и мета податоците, надзорот и контролата над спроведувањето на мерките за следење на комуникациите и обврските за Оперативно - техничката агенција и операторите.

 Владата на Република Македонија на Сто и четвртата седница на Владата на Република Македонија, одржана на 20.11.2018 година, ја разгледа и усвои Информацијата во врска со реформа на безбедносно – разузнавачкиот систем во Република Македонија со предлог модел и план за негово воспоставување.

 Во рамки на активностите за спроведување на реформата е предвидено и дефинирање на правната рамка со која се уредува безбедносно – разузнавачкиот систем во Република Македонија, односно донесување на нови закони со кои ќе се уреди новиот модел на безбедносно – разузнавачкиот систем, како и изменување и дополнување на постоечката регулатива со која се уредува предметната област.

 Со утврдувањето на конкретниот модел на реформата на безбедносно – разузнавачкиот систем, Министерството за внатрешни работи пристапи кон ревидирање на Законот за следење на комуникациите, со цел негово усогласување со сетот прописи кои ќе овозможат формално-правно воспоставување на предложениот модел.

 Оттука се наметна потребата од ревидирање на одредби од Законот за следење на комуникациите, со кои се уредени прашања кои се непосредно поврзани со надлежностите на Управата за безбедност и контраразузнавање, односно овластувањата на министерот за внатрешни работи.

 Имено, со членот 1 од законот за изменување на Законот за следење на комуникациите се врши интервенција во член 4 точка 7) од Законот за следење на комуникациите („Службен весник на Република Македонија“ бр. 71/18) на начин што надлежностите на Министерството за внатрешни работи-Управата за безбедност и контраразузнавање се заменуваат со Агенцијата за внатрешно разузнавање која станува овластен орган за спроведување на мерки за следење на комуникациите заради заштита на интересите на безбедноста и одбраната на државата.

 Со членовите 2 и 3 од предложениот закон, се врши интервенција во членовите 20 и 29 од Законот за следење на комуникациите. Оттука, овластувањата кои произлегуваат за министерот за внатрешни работи, а се однесуваат на барањето за издавање наредба за спроведување на мерките за следење на комуникациите кои се однесуваат на заштита на интересите на безбедноста и одбраната на државата како и ситуацијата кога станува збор за начинот на утврдување на релевантност на податоците собрани и обработени со извршувањето на наредбата за спроведување на мерките за следење на комуникациите, а кои исто така се однесуваат на заштитата на интересите на безбедноста и одбраната на државата, се пренесуваат на директорот на Агенцијата за внатрешно разузнавање.

 Со членот 4 од предложениот закон се уредува влегувањето во сила и неговата одложна примена.

**II. МЕЃУСЕБНАТА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Решенијата содржани во предложените измени имаат за цел содржинско усогласување на Законот за следење на комуникациите (,,Службен весник на Република Македонија” бр. 71/18) со пакетот прописи со кои формално - правно се воспоставува новиот модел на безбедносно – разузнавачки систем во Република Македонија.

**III. ПОСЛЕДИЦИ ШТО ЌЕ ПРOИЗЛЕЗАТ ОД ПРЕДЛОЖЕНИТЕ РЕШЕНИЈА**

Со усвојување на предложениот закон ќе се овозможи содржинско и нормативно-правно усогласување на одредбите од Законот за следење на комуникациите со решенијата предвидени во сетот прописи чија цел е реформа на безбедносно – разузнавачкиот систем.

**IV. ТЕЗИ НА ПОДЗАКОНСКИ АКТИ КОИ ПРОИЗЛЕГУВААТ ОД ЗАКОНОТ**

Донесувањето на Законот за изменување на Законот за следење на комуникациите, не имплицира донесување на нови подзаконски акти, освен ревидирање на постојните подзаконски прописи со цел нивно усогласување со решенијата содржани во предложениот закон.

**И З В О Д**

**НА ОДРЕДБИ ОД ЗАКОНОТ ЗА СЛЕДЕЊЕ НА КОМУНИКАЦИИТЕ**

**ШТО СЕ МЕНУВААТ**

**Значење на изразите**

 Член 4

 Одделни изрази употребени во овој закон го имаат следново значење:

1) „комуникација“ е давање или размена на информации меѓу луѓе со говор, звуци, светлина, пишуван текст, цртеж, слика, предмет или гестикулации, како и технички процес на испраќање, пренос и примање на каков било говор, податоци, звуци, сигнали, пишуван текст, статички и подвижни слики, кои служат за размена на информации меѓу луѓето, меѓу луѓето и предметите, меѓу предметите или за управување со каков било предмет со помош на телекомуникациски систем, како и интернет протокол, говор преку

интернет протокол, интернет страница и електронска пошта;

2) „следење и снимање на телефонските и другите електронски комуникации“ е тајно дознавање на содржината на техничкиот процес на испраќање, пренос и примање на каков било говор, податоци, звуци, сигнали, пишуван текст, статички и подвижни слики, кои служат за размена на информации меѓу луѓето, меѓу луѓето и предметите, меѓу предметите или за управување со каков било предмет со помош на телекомуникациски систем, како и интернет протокол, говор преку интернет протокол, интернет страница и електронска пошта, преку пристап до техничката опрема кај операторите преку ОТА или со примена на посебни технички уреди и опрема без посредство на ОТА и операторите и истовремено создавање технички запис за содржината на комуникацијата, со можност да се репродуцира;

3) „следење на комуникациите“ е тајно дознавање на содржината на која и да е комуникација и истовремено создавање технички запис за содржината на комуникацијата, со можност да се репродуцира;

4) „посебна истражна мерка“ е следење и снимање на телефонските и другите електронски комуникации;

5) „мерки за следење на комуникациите“ се посебната истражна мерка и мерките за следење на комуникациите заради заштита на интересите на безбедноста и одбраната на државата: следење и снимање на телефонски и други електронски комуникации; следење

и снимање во внатрешноста на објекти, затворени простори и предмети и влез во тие објекти, затворени простории и предмети, заради создавање услови за спроведување на мерката; следење и светлосно снимање на лица на отворен простор и на јавни места; следење и тонско снимање на содржината на комуникациите на лица на отворен простор и на јавни места;

6) „овластени органи за спроведување на посебната истражна мерка“ се: јавен обвинител и правосудна полиција, утврдена согласно со закон;

7) „овластени органи за спроведување на мерки за следење на комуникациите заради заштита на интересите на безбедноста и одбраната на државата“ се: Министерството за внатрешни работи - Управата за безбедност и контраразузнавање и Министерството за

одбрана - Воената служба за безбедност и разузнавање, а во делот на фреквентниот спектар на радио бранови на високи, многу високи и ултра високи фреквенции (HF, VHF и UHF), овластен орган за спроведување мерка за следење на комуникацијата е Центарот за

електронско извидување на Армијата на Република Македонија кој е одреден за потребите на одбраната. Наведените органи се овластени да ги спроведуваат мерките за следење на комуникациите заради вршење работи за кои се надлежни согласно со закон;

8) „средства за следење на комуникациите“ се електронско, механичко или друго техничко средство со чија помош може да се дознае или сними содржината на која и да е комуникација;

9) „телекомуникациски систем“ се средства, уреди, инструменти и медиуми кои го овозможуваат техничкиот процес на прием, насочување, емисија и пренос на говор, податоци од каков било тип, звуци, сигнали, пишуван текст, статички и подвижни слики;

10) „телекомуникациска услуга“ е секоја услуга што им обезбедува на корисниците можност да испратат, пренесат или примат каков и да е говор, податоци, звуци, сигнали, пишуван текст, статички и подвижни слики пренесени во целост или само во некој дел преку телекомуникацискиот систем;

11) „оператор“ е оператор на јавна електронска комуникациска мрежа и/или давател на јавни електронски комуникациски услуги, кој следената комуникација преку електронска комуникациска мрежа и средства ја обезбедува до органите овластени за спроведување мерки за следење на комуникациите со посредство на ОТА;

12) „мета податоци“ се податоци кои операторот ги задржува согласно со Законот за електронските комуникации;

13) „систем за електронски регистар“ е регистар кој автоматски го зачувува записот/логот (во натамошниот текст: логот), во којшто се пресликани извршените активности на снимената комуникација реализирани во согласност со овој закон. Автоматско снимање подразбира системско снимање на логови, без човечка интервенција.

Логовите треба да бидат достапни и читливи за потребите на надзорот и контролата;

14) „регистар во писмена форма“ е регистaр во коj овластениoт орган хронолошки ги заведува информациите во врска со спроведувањето на следењето на комуникациите;

15) „логови“ се досие или досиеја кои автоматски се креираат, снимаат и зачувуваат на серверот во електронскиот регистар и содржат податоци за сите активности што се извршени, податоци за субјектот кој ги извршил, за кој телефонски број, IP адреса или друг технички идентификациски податок се извршени, кога започнала и кога завршила активноста;

16) „Оперативно - техничка агенција“ е самостоен и независен државен орган основан со закон, кој обезбедува техничка поврзаност помеѓу операторот и овластените органи;

17) „телекомуникации“ се секој пренос на знаци, сигнали, слики, звуци, податоци од каква било природа пренесувани во целост или делумно преку жици, електромагнетен, фотоелектронски или фотооптички систем;

18) „медијациски уред (LEIMD)“ е посредничка техничка опрема и соодветна софтверска поддршка којашто го овозможува активирањето на мерката следење и снимање на телефонски и други електронски комуникации;

19) „информации поврзани со следената комуникација“ се податоци за телекомуникациските услуги за лицето и/или предметот кои се цел на следење на комуникациите, а особено податоци поврзани со комуникацијата, податоци за услугите и податоци за локацијата, како и сите други податоци;

20) „опрема за следење на комуникации (LEMF)“ се средства за следење на комуникации до кои се пренесуваат содржината на следената комуникација и информациите поврзани со следената комуникација од техничката опрема на операторите преку ОТА до работните станици кои ги поседуваат овластените органи;

21) „работна станица“ е персонален компјутер со соодветна софтверска поддршка поврзан со опремата за следење на комуникации (LEMF), со кој се пристапува до содржината на следената комуникација со можност за нејзино преземање и до информациите поврзани со следената комуникација.

 **Барање за издавање на наредба**

 Член 20

(1) Барање за донесување наредба за спроведување мерка за следење на комуникациите од членот 18 од овој закон, поднесува Јавниот обвинител на Република Македонија на предлог на министерот за внатрешни работи или од него овластено лице или на предлог на министерот за одбрана или од него овластено лице.

(2) Барањето од ставот (1) на овој член ги содржи:

- видот на мерката за следење на комуникацијата за која се поднесува барањето,

- податоците за физичкото или правното лице кон кое ќе се спроведува мерката, податоци за објектот, просторот или предметот за кој ќе се спроведува мерката,

- органот кој треба да ја спроведе наредбата,

- образложение на причините и потребата поради кои се предлага спроведување на мерката,

- времетраењето на мерката и

- видот на телекомуникацискиот систем, телефонскиот број или друг податок за идентификација, како и идентификациски број за секој од нив поодделно.

(3) Ако барањето се доставува за донесување наредба за повеќе мерки за следење на комуникациите се наведуваат податоци за секоја мерка одделно.

(4) Барањето за спроведување мерка за следење на комуникациите од ставот (1) на овој член Јавниот обвинител на Република Македонија го поднесува до судијата на Врховниот суд на Република Македонија, одреден со внатрешниот распоред на судот.

**Чување и ништење на податоци собрани спроведување на мерката за следење на комуникациите**

Член 29

(1) Податоците собрани и обработени со извршувањето на наредбата за спроведување на мерките за следење на комуникациите од членот 18 од овој закон, кога ќе се процени дека тие се од значење за спроведената мерка, се чуваат во овластените органи за спроведување на мерките, во согласност со прописите за заштита на лични податоци и класифицирани информации, за период од три години, сметано од истекот на времето определено со наредбата од членот 24 од овој закон.

(2) Периодот од три години од ставот (1) на овој член може да започне повторно да тече во случај на добивање нова информација која е директно поврзана со специфичните податоци за кои сѐ уште не е истечен периодот на чување. Во случај кога периодот од три години е продолжен, потребно е да се спроведе и да се документира периодична процена на потребата за чување на специфичните податоци на годишно ниво.

(3) Податоците од ставовите (1) и (2) на овој член се предмет на процена со цел да се утврди дали се од значење во однос на целите за кои е спроведена мерката за следење на комуникации. Доколку се утврди дека податоците не се од значење, се ништат.

(4) Начинот на утврдување на релевантноста на податоците од ставот (3) на овој член и начинот на нивно ништење ги пропишува министерот за внатрешни работи, односно министерот за одбрана, секој од својата надлежност.

(5) По истекот на рокот од ставовите (1) и (2) на овој член, податоците и сите

материјали во врска со извршувањето на наредбата за спроведување на мерките за следење на комуникациите се ништат под надзор на судија од Врховниот суд на Република Македонија, одреден со внатрешниот распоред на судот за издавање наредби и за ништењето се составува записник во кој се регистрира само бројот на судската наредба.

Сите податоци во судскиот регистар за лицето на кое се однесувала наредбата се чуваат 10 години, а по истекот на рокот се ништат.

(6) Записникот од ставот (5) на овој член се изготвува во два примерока и се чува 10 години, од кои по еден примерок за судот и за подносителот на барањето за следење на комуникациите.